CELEX: 62010TN0171
Language: lt
Date: 2010-04-15 00:00:00
Title: Byla T-171/10: 2010 m. balandžio 15 d. pareikštas ieškinys byloje Slovak Telekom prieš Komisiją

5.6.2010   
            
            
               LT
            
            
               Europos Sąjungos oficialusis leidinys
            
            
               C 148/49
            
         2010 m. balandžio 15 d. pareikštas ieškinys byloje Slovak Telekom prieš Komisiją
   (Byla T-171/10)
   2010/C 148/80
   Proceso kalba: anglų
   
      Šalys
   
   
      Ieškovė: Slovak Telekom a.s. (Bratislava, Slovakijos Respublika), atstovaujama advokatų D. Geradin, L. Kjølbye ir M. Maier
   
      Atsakovė: Europos Komisija
   
      Ieškovės reikalavimai
   
   
               —
            
            
               Panaikinti 2010 m. vasario 8 d. Komisijos sprendimą C(2010) 902 dėl Tarybos reglamento Nr. 1/2003 (1) 18 straipsnio 3 dalies ir 24 straipsnio 1 dalies taikymo procedūros (Byla COMP/39523 — Slovak Telekom).
            
         
               —
            
            
               Priteisti iš atsakovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Šiuo ieškiniu ieškovė pagal SESV 263 straipsnį prašo panaikinti 2010 m. vasario 8 d. Komisijos sprendimą C(2010) 902, kuriuo pagal Tarybos reglamento Nr. 1/2003 18 straipsnio 3 dalį ir 24 straipsnio 1 dalį jai nurodoma pateikti tam tikrą informaciją byloje COMP/39523 — Slovak Telekom, susijusioje su procedūra pagal SESV 102 straipsnį, ir, jei nesilaikoma minėto sprendimo, skiriamos periodinės baudos.
   Grįsdama savo reikalavimus, ieškovė nurodo tris ieškinio pagrindus.
   Pirma, ieškovė nurodo teisės klaidą dėl Komisijos kompetencijos reikalauti informacijos pagal Tarybos reglamento Nr. 1/2003 18 straipsnio 3 dalį už laikotarpį iki Slovakijos Respublikos įstojimo į Europos Sąjungą. Iki 2004 m. gegužės 1 d. Komisija neturėjo kompetencijos taikyti Europos Sąjungos teisę tyrimams Slovakijos Respublikos teritorijoje atlikti. Todėl Komisija neturi teisės naudotis Reglamento Nr. 1/2003 18 straipsnio 3 dalyje įtvirtintais įgaliojimais atlikti tyrimą, kad gautų informacijos apie minėtą laikotarpį.
   Antra, ieškovė teigia, kad ginčijamas sprendimas turėtų būti panaikintas, nes jis pažeidžia proceso teisingumo principą, įtvirtintą Pagrindinių teisių chartijos 41 straipsnio 1 dalyje (2). Komisijos atliktas Slovak Telekom veiksmų tyrimas laikotarpiu, per kurį ES teisė nebuvo taikoma ir per kurį Slovak Telekom neprivalėjo laikytis joje nustatytų taisyklių, gali pakenkti Slovak Telekom. Komisija galėtų atsižvelgti į šią informaciją atlikdama vertinimą. Iš tiesų iš ginčijamo sprendimo matyti, kad toks yra Komisijos ketinimas.
   Trečia, ieškovė teigia, kad ginčijamas sprendimas turėtų būti panaikintas, nes jis pažeidžia proporcingumo principą. Šis principas atsispindi Tarybos reglamento Nr. 1/2003 18 straipsnio 3 dalyje, pagal kurią Komisija turi teisę reikalauti iš įmonių pateikti visą reikiamą informaciją. Tačiau Slovak Telekom atveju Komisija neįrodė būtinos reikalavimo pateikti informaciją apie laikotarpį iki įstojimo sąsajos su tariamai neteisėtais veiksmais po 2004 m. gegužės 1 dienos. Todėl su pasirengimo stojimui laikotarpiu susijusios informacijos arba dokumentų nereikia, kad Komisija galėtų įvertinti, ar Slovak Telekom veiksmai po įstojimo atitinka ES teisę.
   
      (1)  2002 m. gruodžio 16 d. Tarybos reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo (OL L 1, p. 1; 2004 m. specialusis leidimas lietuvių k., 8 sk., 2 t., p. 205).
   
      (2)  Europos Sąjungos pagrindinių teisių chartija, OL C 83, 2010 3 30, p. 389.